DA Den Europæiske Unions Tidende CE 84/26

(2004/C 84 E/0028)

SKRIFTLIG FORESPØRGSEL E-2477/03

af Miet Smet (PPE-DE) til Rådet

(24. juli 2003)

Om: Kvinders rettigheder i Afghanistan

Talebanernes magtovertagelse i 1996 var ledsaget af en dramatisk forringelse af de afghanske kvinders situation. Kvinder blev udsat for en ekstrem psykologisk og fysisk undertrykkelse, idet de helt eller delvis blev nægtet adgang til fyldestgørende lægehjælp, undervisning, indtjeningsmuligheder og bevægelsesfrihed.

Mange havde håbet, at talebanstyrets afslutning skulle indvarsle en ny periode for de afghanske kvinder. EP-medlemmerne understregede i Europa-Parlamentets beslutning af 5. september 2002 (1), at der især burde gives høj prioritet til kvinders vilkår, navnlig inden for uddannelse, sundhed, offentlig forvaltning og medier. Desuden anmodede de om, at den nye afghanske regering vedtog og gennemførte nye effektive foranstaltninger for at fremme kvindernes vilkår i landet. EU skulle selv deltage heri og en del af EU-støtten skulle ydes direkte til specifikke kvindeprojekter.

Halvandet år efter Bonn-konferencen er status over kvindernes situation lidet positiv. I landdistrikterne, hvor tre fjerdedele af afghanerne lever, er der endnu intet, som er forandret for kvindernes vedkommende. Dette bekræftes af de EP-medlemmer, som deltog i EP-delegationens rejse til Afghanistan. Siden talebanernes fald er der udelukkende sket fremskridt for kvindernes rettigheder i Kabul, men i landet som sådan går kun 30 % af pigerne i skole.

Hvordan forholder EU sig til de vedvarende overtrædelser af kvinders rettigheder? Hvilke specifikke kvindeprojekter i Afghanistan finansieres af EU? Gennemfører EU ud over at støtte specifikke kvindeprojekter også andre initiativer med henblik på at forbedre kvindernes situation? Hvilken del af EU's budget er udelukkende afsat til Afghanistan?

Svar

(8. marts 2004)

1. EU er meget opmærksom på, om kvinders menneskerettigheder respekteres i Afghanistan. I sine kontakter med den afghanske overgangsmyndighed (ATA) understreger EU hele tiden og på alle niveauer, at de afghanske kvinders rettigheder og fremme af kvinders fuldstændige og lige deltagelse i alle aspekter af det offentlige liv udgør et vigtigt benchmark ved bedømmelsen af ATA's resultater og fastlæggelsen af EU's fremtidige politik i forhold til Afghanistan.

2. EU har også indtrængende opfordret medlemmerne af den afghanske forfatningskommission til at respektere ligestilling mellem kønnene på linje med internationale normer i den fremtidige forfatning, der om få måneder skal vedtages af den konstitutionelle Loya Jirga. EU vil gøre sit yderste for også at sikre, at den nye forfatning indeholder en bestemmelse, der giver den internationale ret, navnlig FN-konventionerne om menneskerettighederne, forrang frem for national ret, herunder sharialovgivning.

3. Den 14. april vedtog Rådet konklusioner, der blandt andet understreger betydningen af at integrere kønsbevidsthed i ATA's politik og indtrængende opfordrer til, at der fastlægges en forfatningsmæssig ramme for fremme og beskyttelse af menneskerettighederne, navnlig for så vidt angår kvinder og piger. Rådet understregede også, at forståelse for kønsaspektet er en af de ting, der skal kendetegne den regering, der skal tilvejebringes gennem frie og retfærdige valg inden juni 2004. Den afghanske udenrigsminister Abdullah, der samme dag mødtes med EU-ministrene, blev delagtiggjort i disse konklusioner. Ligestillingsspørgsmål har en fremtrædende plads på dagsordenen for den EU-trojkamission på statssekretærniveau til Afghanistan, der er planlagt til at finde sted i oktober.

4. Efter Talibans fald er der enkelte tegn på forbedring: stadig flere piger går i skole, og i de større bycentre følger de også videregående uddannelser, ministerierne ansætter kvinder, og generelt er mange kvinder igen begyndt at arbejde uden for hjemmet. Ratifikationen den 5. marts 2003 af FN-konventionen om afskaffelse af alle former for diskrimination imod kvinder var et meget positivt skridt. Rådet er dog enig med det ærede parlamentsmedlem i, at kvindernes situation fortsat er uacceptabel med hensyn til muligheder for uddannelse og arbejde samt juridisk beskyttelse af deres ret til fuldstændig og lige deltagelse i det offentlige liv. Desuden er det først og fremmest kvinderne, der er ofre for den manglende sikkerhed, der udgør en trussel mod deres liv og værdighed. Der er stadig meget at udrette, for så vidt der afsættes tilstrækkelige midler hertil.

5. For at indhente nærmere oplysninger om specifikke programmer med sigte på ligestillingspro-blematikken kan det ærede parlamentsmedlem eventuelt kontakte Kommissionen og de relevante ministerier i medlemsstaterne.

(1) P5_TA(2002) 0407.